F'dawn l-aħħar snin, speċifikament fil-kitbiet tal-Beatu Ġwanni Pawlu II u kif ukoll f'dawk ta' Benedittu XVI, il-Knisja qiegħdha titħaddet b'qawwa kbira fuq il-frażi pastorali "evanġelizzazzjoni ġdida". Hemm bżonn kbir li l-messaġġ Nisrani jiġi mgħoddi b'mod ġdid lill-kontinent li minnu iffjorixxa: l-Ewropa. Imma dan il-proċess tat-tħabbir tal-kelma huwa, minnu nnifsu, apoloġetiku. Għaliex? It-terminu apoloġetika jfisser "twieġeb, tagħti raġuni jew tiddefendi". Fl-ewwel ittra ta' Pietru għandna eżempju klassiku ta' kemm il-komunità Nisranija hija msejħa biex tagħti tweġiba l-għaliex tgħix u tippromovi l-fidi li tħaddan. Il-kuntest ta' din l-ittra m'huwiex 'il bogħod mill-kuntest storiku u spiritwali li fih qiegħdin ngħixu fl-Kontinent Antik tal-Ewropa. Konxju tad-diffikultajiet li l-komunità Nisranija fl-Asja Minuri kienet qiegħdha tħabbat wiċċha magħhom, San Pietru jaħtaf l-opportunità biex isaħħaħhom fil-fidi tagħhom u jurihom kif għandhom jgħixu f'soċjetà li, fil-maġġoranza tagħha, kienet pagana. Kien għalhekk li fit-tielet kapitlu tal-ittra tiegħu huwa jgħidilhom: "Kunu dejjem lesti biex tagħtu tweġiba lil kull min jitlobkom il-għala tat-tama li għandkom; imma wieġbu bil-ħlewwa u bir-rispett" (1 Pt 3, 15-16). Tul iż-żminijiet il-Knisja għożżot dan it-test u ħadmet fuqu kemm felħet. Permezz tal-apoloġisti, il-Konċilji, il-Papiet, it-teoloġi, u x-xhieda qawwija tal-qaddisin, wasslet id-dawl dejjem jiddi ta' Kristu ma' kullimkien. Ta' omm għarfa li hi l-Knisja wessgħet il-viżjoni tagħha. Ma illimtatx ruħha għall-kitba imma estendiet il-messaġġ ta' Kristu b'mezzi oħra li setgħu jinftehmu minn nies taż-żmien konċernat bħal ngħidu aħna l-pittura, l-iskultura, l-arkittetura u l-mużika. Ix-xbieha għenet bis-sħiħ biex terfa' l-moħħ u tiftaħ il-qalb tal-individwu ħalli jħares lil hinn minn dak li jaħseb u jikkonċerna lilu nnifsu. Ix-xbieha għenitu jikkonċentra l-ħarsa tiegħu fuq il-misteru ta' Alla, it-traxxendenti imma li sar bniedem bħalna! Ix-xbihat, il-kuluri, il-bini, il-melodiji laqqgħu lir-ruħ għatxana għal Alla biex tiltaqa' mal-Ħallieq tagħha. Għaliex il-Knisja hija magħmula mill-bnedmin li faċli jidinbu u hekk iġagħlu lil xulxin ibatu minħabba dnubhom, fil-ħeġġa tagħha li twassal lil Kristu li hu waħdu "it-triq, il-verità, u l-ħajja" (Ġw 14, 6), sfortunatament ġieli irrikorriet għall-mezzi li dgħajjfu bis-sħiħ il-qawwa li Ġesù ta biex twasslu lill-ġnus kollha. Kien għalhekk li f'diversi okkażjonijiet il-Beatu Ġwanni Pawlu II għamel għadd ta' stqarrijiet fejn talab maħfra f'isem il-Knisja Kattolika tal-iżbalji li wettqet tul is-sekli. Il-Papa ammetta li kien hemm mumenti fejn Kristu twassal mhux "bil-ħlewwa u bir-rispett" (1 Pt 3, 16), iżda bil-korla, bil-mibgħeda, bis-sejf u bil-qerda tal-persuni. Dan l-għemil kien ħażin u ta' min jikkundannah anki jekk l-intenzjoni kienet tajba. Madankollu, fi kliem l-introduzzjoni tad-dokument maħruġ mill-Kummissjoni Teoloġika Internazzjonali fl-1999 bit-titlu Memorja u Rikonċiljazzjoni: Il-Knisja u l-Iżbalji tal-Passat , "il-Knisja, li tħaddan magħha l-uliedha subjien u bniet kemm tal-imgħoddi u kif ukoll tal-preżent, f'komunjoni profonda u rejali, hija l-Omm waħdiena tal-Grazzja li tieħu fuqha wkoll il-piż tal-iżbalji tal-imgħoddi biex issaffi l-memorja u tgħix it-tiġdid tal-qalb u l-ħajja skont ir-rieda tal-Mulej". U, għaliex il-Knisja hija konvinta mis-sejħa li għamlilha Kristu biex tkun "il-melħ tal-art u d-dawl tad-dinja" (ara Mt 5, 13 -14), tħoss tbaqbaq ġewwa fiha dik l-imħabba tal-bidu li ġagħlitha ixxerred saħansitra demmha għall-Maħbub tagħha. Il-Knisja ma tistax tieqaf milli xxandar u tfiehem lill-Fundatur Divin tagħha għaliex temmnu u tħobbu. Ma tistax ma tfissirx u ma tiddenfendix l-imħabba kbira li għandha għalih! Għalhekk, l-ewwel raġuni għalfejn il-Knisja għandha tagħti spjegazzjoni l-għaliex temmen f'Ġesù Kristu hija biex tissaħħaħ hi! Mela, l-ewwel moviment ta' evanġelizzazzjoni l-ġdida iseħħ , mill-Knisja għall-Knisja. Kien Ġesù stess li wera dan meta lid-dixxipli tiegħu qalilhom: "Minn dan jagħraf kulħadd li intom dixxipli tiegħi, jiġifieri, jekk ikollkom l-imħabba bejnietkom" (Ġw 13, 35). L-imħabba li Ġesù qiegħed jitħaddet fuqha tinkludi wkoll l-għarfien tal-persuna tiegħu! Kien għalhekk li fi ktieb li ħareġ kważi sentejn ilu, bl-isem , il-Kardinal Francis George jikteb hekk: Liema huma t-temi li jeħtiġielhom jissaħħu fl-apoloġetika l-ġdida fi ħdan il-Knisja? Hawnhekk nixtieq nipproponi dak li kiteb Mons. Ronald Knox, konvertit mill-Anglikaniżmu. Fil-ktieb tiegħu , Milton Walsh jippreżentalna l-ħames kwestjonijiet bażiċi tal-apoloġija ta' żmienu. . Personalment niltaqa' ma għadd ta' persuni li jiddubitaw jekk Alla jeżiżtix? Jekk il-Bibbja hijiex tassew il-Kelma ta' Alla ispirata? Jekk Ġesù hux bniedem biss? U b'liema awtorità l-Knisja trid tindaħal f'kollox. Barra minhekk il-Knisja ma tistax tibqa' barra mid-diskussjonijiet max-xjenzi umani. Bil-qawwa tal-għerf u l-ħila li jagħtiha l-Ispirtu s-Santu, il-Knisja jeħtieġilha tiddjaloga mas-soċjetà tallum billi tuża' l-istess prinċipji filosofiċi tagħha u tapplikahom għall-fidi, tirrispetta x-xjenzi umani, u tisħaq fuq l-importanza tal-libertà umana. Il-fidi u r-raġuni jimxu flimkien! Dan reġa' sostnih il-Kardinal Francis George fix-xogħol tiegħu , meta qal: L-apoloġetika l-ġdida, għaliex hija imsejsa fuq ir-rabta bejn il-fidi u l-ħajja minn dak li jfisser jew li jiddefendi l-fidi tiegħu, għandha bżonn tiffoka fuq is-sbuħija tal-ħolqien. Il-qalba ta' dan l-apprezzament għandu jinstab fil-misteru u s-sbuħija tal-kult Kattoliku. Jeħtieġ li nibdew inqisu l-ħolqien bħala s-sagrament "tas-smewwiet ġodda u art ġdida" (2 Pt 3, 13). Meta nittrattaw mal-ħolqien irridu nikkultivaw l-istess attitudni li l-Mulej talab minn Mosè: "Neħħi l-qorq minn riġlejk, għax il-post li inti fuqu hu art qaddisa" (Eż 3, 5). L-apoloġetika l-ġdida tfisser li aħna l-Insara npoġġu l-fidi tagħna fil-prattika billi, fuq l-eżempju ta' Sidna Ġesù Kristu, naħdmu għall-ġustizzja u l-imħabba. Is-solidarjetà tagħna maċ-ċittadini ħutna, li huma wkoll iħossuhom responsabbli, għandha twassalna biex naħdmu spalla ma' spalla magħhom fi kwistjonijiet ambjentali, biex ngħinu lill-batuti u anki għall-ġustizzja ekonomika. Fl-istess ħin, l-abbiltà tagħna li nfissru l-viżjoni sħiħa tal-verità, il-ġustizzja u l-karità hija essenzjali biex niżguraw li xhieda u azzjoni bħal din tikkontribwixxi bil-kbir għall-ħolqien taċ-ċiviltà tal-imħabba. Fl-apoloġetika l-ġdida jinħass bżonn kbir tad-djalogu bejn it-tifsira u l-għan tal-libertà umana. Bis-saħħa ta' dan id-djalogu l-kultura kontemporanja ssib iżjed saqajha mal-art. Jekk il-libertà tispiċċa isaħħaħ l-individwaliżmu tal-kultura "l-ewwel jien", hija qatt mhu se jirnexxielha issarraf il-potenzjal li afdalha f'idejha Dak li ħalaqna xbieha tiegħu biex inkunu nistgħu inwieġbu b'libertà għad-don kbir tal-imħabba divina. Meta jkun hemm l-għarfien proprju tal-libertà umana s-sesswalità tal-bniedem tiġi mifhuma u apprezzata bil-wisq iżjed milli hi bħalissa! L-apoloġetika l-ġdida lanqas ma trid tittraskura d-djalogu max-xjenza u t-teknoloġija. Għadd ta' xjentisti jitħaddtu minn fidi personali. Madankollu, il-wiċċ pubbliku tax-xjenza huwa ċertament wieħed anjostiku. Hawnhekk tinstab għalqa fertili u neċessarja għad-djalogu. Teilhard de Chardin ipprova jippreżenta apoloġetika għad-dinja tax-xjenza b'fantasija kbira. Għall-grazzja ta' Alla, il-millenju l-ġdid se joffri opportunitajiet ġodda biex iwessa' din id-dimensjoni essenzjali tad-djalogu bejn il-fidi u r-raġuni. Mingħajr dubju waħda mill-kwistjonijiet l-iżjed jaħarqu hija dik tal-evoluzzjoni f'rabta mad-duttrina tal-ħolqien. Fl-aħħarnett, l-apoloġetika l-ġdida jeħtieġ tinkludi fiha l-kuntest ekumeniku u interreliġjuż tad-djalogu dwar il-fidi reliġjuża f'dinja sekularizzata. Kwistjonijiet ta' spirtu u fidi għadhom jisirqu l-attenzjoni tat-tradizzjonijiet reliġjużi kbar u bħala tali għandhom jiġu mitħaddta bi ftuħ ta' djalogu interreliġjuż. Ta' min isemmi wkoll li l-progress ekumeniku uriena l-ħafna doni li naqsmu ma' ħutna l-Insara l-oħra. L-apoloġetika tagħna l-Insara se tkun imsaħħa bix-xhieda komuni ma' ħutna l-Insara dwar l-għan tar-rivelazzjoni ta' Alla fi Kristu għal ħajjitna u għad-dinja li fiha ngħixu. L-apoloġetika mhux biss hija parti importanti mill-evanġelizzazzjoni Nisranija imma nistgħu ngħidulha li hija l-istess qafas tagħha! Minnha nnifsiha, l-apoloġetika hija evanġelizzazzjoni!
L-apoloġetika hija evanġelizzazzjoni!